Live Nation tiedottaa

Tiistaina 24.9.2019

Julkaisuvapaa klo 11

**NOTHING BUT THIEVES ENSIMMÄISELLE SUOMEN-KLUBIKEIKALLE MAALISKUUSSA**

**Vaihtoehtorockin kiinnostavimpiin bändeihin lukeutuva Nothing But Thieves saapuu Helsinkiin maaliskuussa. Aikaisemmin maassamme vain festivaaleilla nähty yhtye tekee ensimmäisen oman klubikeikkansa Helsingin The Circuksessa 18. maaliskuuta 2020. Lipunmyynti keikalle käynnistyy torstaina 26. syyskuuta Lippupisteessä.**

Englannin Essexissä, Southend-on-Sean kaupungissa 2012 perustettu Nothing But Thieves tunnetaan intohimoisesta kitararockista, jossa indierockin taiteellisuus kohtaa tarttuvat popmelodiat. Yhtye on haalinut nopeasti fanijoukkoja ympäri maailmaa esiintyessään muun muassa Musen kiertuelämppärinä, festivaalien päälavoilla niin Iso-Britanniassa, Euroopassa kuin Yhdysvalloissa sekä kiertäessään Aasiaa.

Ryhmä huomattiin jo varhain urallaan EP-julkaisuidensa If You Don't Believe (2013), It Can't Hurt You (2013) ja Graveyard Whistling (2014). Vuonna 2015 ilmestyi yhtyeen eponyymi esikoisalbumi, joka sisälsi singlet "Itch," "Hanging," ja "Trip Switch", joista viimeksi mainittu valtasi Billboard Alternative Songs -listan keulapaikan maaliskuussa 2016. Menestyssingle hinasi Nothing But Thieves -albumin Top-15:een Billboard Alternative-, Heatseekers- ja Rock Album -listoilla. Albumia seuranneella Under My Skin -kiertueella yhtye esiintyi lähes 150 keikalla 22:ssa maassa aina Yhdysvaltoja, Australiaa ja Japania myöten.

Keväällä 2017 yhtye julkaisi toisen albuminsa ensimmäisen singlen "Amsterdam" ja itse albumi, Broken Machine, ilmestyi saman vuoden syyskuussa. Se nousi Britannian albumilistan kakkoseksi ja käväisi myös USA:n BillBoard Top 200 -listalla. Huhtikuussa 2018 yhtye julkaisi singleinä omat versiointinsa Gnarls Barkleyn jättihitti "Crazysta" ja Jeff Buckleyn "Lover, You Should Have Come Over" -kappaleesta, ja vielä loppuvuonna EP:n "What Did You Think When You Made Me This Way?". Marraskuussa 2018 päättynyt Broken Machine -kiertue käsitti 35 maata ja 220 keikkaa.

Yhtyeeseen kuuluvat tunteikkaasti esiintyvä laulaja **Conor Mason**, kitaristit **Joe Langridge-Brown** ja **Dominic Craik** sekä basisti **Philip Blake** ja rumpali **James Price**.

**KEIKKA:**

Nothing But Thieves (UK)  
Ke 18.3.2020 The Circus, Helsinki

**LIPUT:**

Myyntiin to 26.9.2019 klo 10 Lippupisteessä

Liput palvelumaksuineen alkaen 40,50 €

**LISÄTIEDOT:**

Live Nation Finland

Promoottori: Scott Lavender, [scott.lavender@livenation.fi](mailto:scott.lavender@livenation.fi)

Tiedotus: Johanna Immonen, [johanna.immonen@livenation.fi](mailto:johanna.immonen@livenation.fi)

Pressikuvat ja media-akkreditoinnit: <http://media.livenation.fi>

Levy-yhtiö: Lotta Loikkanen / Sony Music Finland, lotta.loikkanen@sonymusic.com

<https://www.nbthieves.com/>

<https://www.livenation.fi/>